Document ID: 32006D0804

KOMISIJAS LĒMUMS
(2006. gada 23. novembris)
par radiofrekvenču spektra saskaņošanu identifikācijas radiofrekvenču ierīcēm (RFID), kuras darbojas sevišķi augstu frekvenču joslā (UHF)
(izziņots ar dokumenta numuru K(2006) 5599)
(2006/804/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (radiofrekvenču spektra lēmums) (1) un jo īpaši tā 4. panta 3. punktu,
tā kā:
(1)
Radiofrekvenču identifikācijas (RFID) tehnoloģija ir īpaša veida pielietojums maza darbības attāluma ierīcēm, un tā piedāvā Eiropā nozīmīgus ekonomiskus un sociālus ieguvumus. Ir iespējami dažādi RFID pielietojumi, piemēram, automātiska izstrādājumu identifikācija, preču izsekošana, drošības un trauksmes sistēmas, atkritumu apsaimniekošana, tuvošanās sensori, aizsargsistēmas pret zādzībām, atrašanās vietas sistēmas, datu pārsūtīšana uz rokas ierīcēm un bezvadu vadības sistēmas. Tādu ierīču izveide, kuru pamatā ir sevišķi augstu frekvenču (UHF) identifikācijas sistēmas (RFID), dos ieguldījumu informācijas sabiedrības attīstībā un veicinās inovāciju Eiropas Kopienā.
(2)
Ir vajadzīgi saskaņoti nosacījumi un juridiskā noteiktība attiecībā uz radiofrekvenču spektra pieejamību UHF RFID ierīcēm, lai to produktu identifikācija, kuros ir UHF RFID tehnika, un pakalpojumi, kas saistīti ar RFID, darbotos visā Eiropā. Nodrošinot iekšējā tirgus darbību, tiek veicināta arī sekmīga un ātra RFID tehnoloģijas ieviešana, jo tiek atbalstīta plaša mēroga ekonomika un pārrobežu izmantojums.
(3)
Šis lēmums attiecas tikai uz RFID sistēmām, kurās ierīcēm, kas piestiprinātas identificējamiem priekšmetiem, nav autonoma enerģijas avota radio raidīšanai, tās raida, izmantojot enerģiju, ko uz tām izstaro nolasīšanas ierīces. Līdz ar to parasti ir maza iespējamība, ka tiks traucēti citi frekvences lietotāji. Tādēļ šīs ierīces, neizraisot nevēlamus traucējumus, var izmantot frekvenču joslas kopīgi ar citiem dienestiem, gan tiem, kam vajadzīga atļauja, gan tiem, kam atļauja nav vajadzīga, un tās var darboties kopā ar citām maza darbības attāluma ierīcēm. Tādēļ uz to izmantošanu neattiecas individuāla atļauja, ievērojot Atļauju izsniegšanas direktīvu 2002/20/EK (2). Turklāt radiosakaru dienestiem, kā noteikts Starptautiskās elektrosakaru savienības noteikumos par radiosakariem, ir prioritāte attiecībā uz šādām RFID ierīcēm, un tiem nav jānodrošina RFID ierīču aizsardzība pret traucējumiem, un RFID sistēmas nedrīkst izraisīt traucējumus šiem radiosakaru dienestiem. Tā kā šā iemesla dēļ nevar garantēt RFID lietotāju aizsardzību pret traucējumiem, RFID ierīču ražotāju pienākums ir aizsargāt šīs ierīces pret traucējumiem, ko izraisa radiosakaru dienesti, kā arī citas maza darbības attāluma ierīces, kas darbojas saskaņā ar spēkā esošiem Kopienas vai dalībvalsts noteikumiem. Ievērojot Eiropas Parlamenta un Padomes 1999. gada 9. marta Direktīvu 1999/5/EK par radioiekārtām un telekomunikāciju termināla iekārtām un to atbilstības savstarpējo atzīšanu (RTTI direktīva) (3), ražotājiem ir jānodrošina, ka RFID ierīces efektīvi izmanto radiofrekvenču spektru un nerada nevēlamus traucējumus citām maza darbības attāluma ierīcēm.
(4)
Tādēļ Komisija 2004. gada 11. martā saskaņā ar radiofrekvenču spektra lēmuma 4. panta 2. punktu pilnvaroja (4) CEPT saskaņot maza darbības attāluma ierīču, tostarp RFID ierīču, frekvenču izmantošanu. Izpildot šo pilnvarojumu, CEPT2004. gada 15. novembra ziņojumā (5) izveidoja sarakstu ar brīvprātīgiem saskaņošanas pasākumiem, kas Eiropas Kopienā ir maza darbības attāluma ierīcēm, un paziņoja, ka dalībvalstīm jāuzņemas stingrākas saistības, lai nodrošinātu CEPT panāktās frekvenču saskaņošanas tiesisko stabilitāti, jo īpaši attiecībā uz RFID lietoto UHF spektru.
(5)
Frekvenču joslas, ko CEPT ierosināja saskaņošanai, jau ir paredzētas RFID izmantošanai saskaņā ar saskaņoto standartu EN 302 208, kas pieņemts atbilstīgi Direktīvai 1999/5/EK. Šajā standartā ir aprakstīta “listen-before-talk” metode, kas paredzēta, lai nodrošinātu pietiekamu traucējumu samazināšanu un novērstu nevēlamus traucējumus citiem frekvences izmantotājiem. Ievērojot šo standartu vai citus atbilstošus saskaņotus standartus, tiek pieņemts, ka ir izpildītas RTTI direktīvas pamatprasības.
(6)
Saskaņošana atbilstīgi šim lēmumam neizslēdz iespēju, ka dalībvalsts pamatotos gadījumos var piemērot pārejas laiku vai radiofrekvenču spektra sadalījuma kārtību atbilstīgi Radiofrekvenču spektra lēmuma 4. panta 5. punktam.
(7)
Uz frekvenču izmantošanu attiecas Kopienas tiesību aktu prasības attiecībā uz iedzīvotāju veselības aizsardzību, jo īpaši Direktīva 2004/40/EK (6) un Ieteikums 1999/519/EK (7). Veselības aizsardzība attiecībā uz radio iekārtām ir nodrošināta, ja šādas iekārtas atbilst RTTI direktīvas pamatprasībām.
(8)
Ātrās tehnoloģiju izmaiņas radīs jaunas UHF RFID ierīces un līdzīgas ierīces, kuru dēļ būs jāprecizē frekvenču saskaņošanas nosacījumus, ņemot vērā ierīču ekonomiskās priekšrocības, kā arī nozares un lietotāju prasības. Tādēļ būs jāgroza šis lēmums, lai ņemtu vērā tirgus jaunās tendences un tehnoloģijas sasniegumus. Ja veicot pārskatīšanu konstatēs, ka šis lēmums ir jāpielāgo, par izmaiņām izlems, ievērojot procedūras, kas noteiktas Radiofrekvenču spektra lēmumā attiecībā uz īstenošanas pasākumu apstiprināšanu. Izmaiņās var iekļaut pārejas posmu, lai ņemtu vērā dažādo tiesisko situāciju.
(9)
Šajā lēmumā paredzētie pasākumi ir saskaņā ar Radiofrekvenču spektra komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma mērķis ir saskaņot radiofrekvenču spektra pieejamības un efektīvas izmantošanas nosacījumus RFID ierīcēs, kas darbojas sevišķi augstas frekvences (UHF) joslā.
2. pants
Šajā lēmumā:
1)
“RFID ierīces”, cita starpā, nozīmē ierīces priekšmetu izsekošanai un identifikācijai, izmantojot radiosistēmu, kurā, no vienas puses, ir pasīvās ierīces (etiķetes), kas piestiprinātas pie priekšmetiem, un, no otras puses, raidītāj-/uztvērējierīces (nolasītāji), kas aktivizē etiķetes un uztver to datus;
2)
“bez traucējumiem un bez aizsardzības” nozīmē, ka nedrīkst izraisīt nevēlamus traucējumus nevienam radiosakaru dienestam un pieprasīt šo ierīču aizsardzību pret nevēlamiem traucējumiem, ko rada radiosakaru dienesti.
3. pants
1. Dalībvalstis sešu mēnešu laikā pēc šā lēmuma stāšanās spēkā atbilstīgi šā lēmuma pielikuma īpašajiem nosacījumiem nosaka frekvenču joslas RFID ierīcēm, kas ir pieejamas neekskluzīvi, bez traucējumiem un bez aizsardzības.
2. Atkāpjoties no 1. punkta, dalībvalstis var pieprasīt pārejas posmus un/vai radiofrekvenču spektra sadalījuma kārtību, ievērojot Radiofrekvenču spektra lēmuma 4. panta 5. punktu.
3. Šis lēmums neskar dalībvalstu tiesības atļaut izmantot frekvenču joslas ar mazāk stingriem nosacījumiem, nekā noteikts šā lēmuma pielikumā.
4. pants
Dalībvalstis rūpīgi uzrauga attiecīgo joslu izmantojumu un ziņo Komisijai par saviem atzinumiem, lai dotu iespēju savlaicīgai lēmuma pārskatīšanai.
5. pants
Šis lēmums ir adresēts dalībvalstīm.
Briselē, 2006. gada 23. novembrī

Labels: 7
12
15
20